Otsolan kansalaisopisto

**Otsolan kansalaisopisto** toimii Porin seudulla. Opisto on aloittanut toimintansa vuonna 1945. Otsolan kansalaisopiston toimintaan osallistuu vuosittain 5&nbsp;000–6&nbsp;000 henkeä.
## Toiminta-alue ja organisaatio

Otsolan kansalaisopiston toiminta-alueeseen kuuluvat Eurajoki, Nakkila ja Pori. Pääosa Otsolan toiminnasta tapahtuu Porissa, ja päätoimipaikka sijaitsee Porin Itätullissa. Vuonna 2024 Otsolan kansalaisopistolla oli toiminta-alueellaan yhteensä 71 toimipaikkaa.

Kansalaisopistoa ylläpitää Otsolan Kannatusyhdistys ry. Vuodesta 2002 lähtien kansalaisopiston rehtorina on toiminut Alexander Bruk. Vuonna 2024 hallinnon henkilökuntaa oli viisi henkeä, tuntiopettajia ja luennoitsijoita 155.

## Työmuodot
Otsolan kansalaisopiston työmuotoja ovat opetus, näyttelyt ja konsertit sekä yhteiset hankkeet muiden toimijoiden kanssa. Opetus tapahtuu pitkäkestoisissa opintoryhmissä, lyhytkursseilla ja yleisöluennoilla. Opetustapoja ovat luokkaopetus, työpajat, verkko-opetus, yleisöluennot, opintoretket yms. Kansalaisopisto järjestää myös tilauskoulutusta yrityksille ja yhteisöille. Opetusta on sekä aikuisille että lapsille. 

Lukuvuonna 2025–2026 Otsolan kansalaisopiston ohjelmassa oli noin 440 opintoryhmää, lyhytkurssia ja yleisöluentoa per lukukausi. Vuoden 2026 alussa ohjelmaan sisältyi noin 47 lapsille ja nuorille tarkoitettua ryhmää. Opetusohjelman yhtenä erityispiirteenä muihin lähialueen kansalaisopistoihin verrattuna on ollut lasten ja nuorten ryhmien monilukuisuus, vuoteen 2023 asti myös laaja tietotekniikan opetustarjonta senioriväestölle. Otsola on järjestänyt tietotekniikan kursseja vuodesta 1987.

Otsola järjestää säännöllisesti taide- ja taitoaineiden työnäyttelyjä kaikissa toiminta-alueensa kunnissa. Ilmaisuaineiden opintoryhmien esityksiä järjestetään ajoittain.

Otsolan hanke- ja verkostotoiminta on suuntautunut muun muassa oppimis- ja toimintarajoitteisille kohderyhmille suunnattujen toimintojen kehittämiseen sekä sivukylillä tapahtuvan opinto- ja harrastustoiminnan edistämiseen. 

Vuonna 2020 alkoi kansalaisopiston ensimmäinen kansainvälinen aikuiskoulutuksen strategisen kumppanuuden hanke Euroopan unionin Erasmus+-ohjelman puitteissa. Vuoden 2022 lopulla kansalaisopistolle myönnettiin Erasmus+-akkreditointi, jonka turvin kansalaisopiston työntekijöitä ja opiskelijoita on vuosittain osallistunut täydennyskoulutuskursseille ja työharjoittelujaksoille eri puolilla Eurooppaa.

## Rahoitus
Otsolan kansalaisopisto on lakisääteistä valtionosuutta saava vapaan sivistystyön oppilaitos. Tämän ohella toimintaa rahoitetaan opintomaksuilla, toiminta-alueen kunnilta saadulla tuella sekä vähäisessä määrin myös Mainos Otsolan tuotolla.

## Tavoitteet
Otsolan kansalaisopisto tarjoaa jokaiselle mahdollisuuksia omaehtoiseen tietojen ja taitojen oppimiseen, uusien asioiden kokeilemiseen sekä kansalaisvalmiuksien kehittämiseen. Kokonaistavoitteena on edistää sivistyksellistä tasa-arvoa tarjoamalla opiskelu- ja osallistumismahdollisuuksia, jotka ovat saavutettavissa lähellä ja edullisesti.

Kansalaisopisto tukee paikallisia kulttuuriperinteitä, muun muassa käsitöiden ja musiikin saroilla. Vuoden 2026 alussa opistossa toimi 14 esiintyvää kuoroa ja lauluryhmää.

Kansalaisopiston tavoitteena on myös saattaa yhteen eri aloja edustavia ihmisiä opetuksen, harrastusten ja muun yhteisöllisen työskentelyn avulla. Opiskelijat ovat tasavertaisessa asemassa sosiaalisesta taustastaan tai uskonnollisesta vakaumuksestaan riippumatta.

## Historia
Otsolan kansalaisopisto aloitti toimintansa vuoden 1945 syksyllä Otsolan vapaaopiston nimellä. Nimi vaihtui kansalaisopistoksi 1960-luvun alussa. Otsolan opistotoimintaa edelsi Pihlavan Kerhokeskuksen opintokerhotoiminta 1930-luvulla.

## Rehtorit
Otsolan kansalaisopiston rehtoreina ovat toimineet:
*1945 – 1947 pastori Saul Nieminen
*1948 opettaja Kaarina Valkonen
*1948 – 1954 pastori Pentti Aarnio
*1954 – 1956 agronomi Urpo Seppänen
*1956 – 1959 valtiotieteen kandidaatti Pirkko Posti
*1959 – 1963 hallinto-opin kandidaatti Viljo Kangas
*1963 – 1964 yhteiskuntatieteiden maisteri Martti Lahtinen
*1964 – 1965 hum. kand. Osmo Hahtola
*1965 – 1966 sosionomi Pentti Haapala
*1966 – 1974 hum. kand. Matti Kaukinen
*1975 – 2002 FM Uolevi Säntti (vt. rehtorina vuosina 1971 ja 1974)
*2002 – musiikin lehtori Alexander Bruk

## Kirjallisuutta
* Parkkinen, Kaarina: *Kristillis-yhteiskunnallinen työkeskus Otsolan toiminta Porin kaupungissa vuonna 1945 ja vuosina 1954–1966.* Tutkielma Tampereen yliopiston nuorisotyön tutkintoa varten. Porissa 2.5.1967.
*Räty, Kerttu: *Kristillis-yhteiskunnallinen työkeskus Otsola. Jäsenistön rakenne toimintavuosina 1945–1953 ja toiminta-alueella suoritettu haastattelu.* Pro gradu -tutkielma yhteiskuntatieteiden kandidaatin tutkintoa varten. Helsingissä 3.4.1954.

## Lähteet
* Lähteenlahti, Outi: *Ihmiseltä ihmiselle. Otsolan setlementti 1945–2005.* Otsolan Kannatusyhdistys ry, Kehityksen Kirjapaino Oy, Pori 2007.
### Viitteet

## Aiheesta muualla
*Otsolan verkkosivut